Diari Oficial de la Generalitat Valenciana


Sumari del DOGV 5096, del 20-09-2005 (2005/10441)

ORDE de 15 de setembre de 2005, de la Conselleria d'Empresa, Universitat i Ciència, per la qual es convoquen ajudes per a accions especials de I+D en el marc del Pla de Competitivitat de l'Empresa Valenciana.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5096

Data del DOGV
:   20-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10232


Data del document
:   15-09-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Correcció d'errades

 Descriptors 

:   * ajuda pública
    * societat sense fins de lucre
    * personal d'investigació
    * investigació científica
    * suport econòmic
    * recerca i desenvolupament

ORDE de 15 de setembre de 2005, de la Conselleria d'Empresa, Universitat i Ciència, per la qual es convoquen ajudes per a accions especials de I+D en el marc del Pla de Competitivitat de l'Empresa Valenciana. [2005/10806]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic de la Comunitat Valenciana, va establir un nou marc normatiu en el qual s'han de desenvolupar les dites activitats, que inclou entre les seues finalitats essencials tant les de foment general de la investigació, com la de millorar tecnològicament el sistema productiu de la Comunitat Valenciana o les de coordinar i concertar els recursos propis amb aquells altres que es puguen obtenir d'altres entitats i, en particular, dels fons europeus. D'acord amb allò que s'ha disposat en l'esmentada llei, el Programa 542.50, Promoció de la Investigació, que s'inclou en els pressupostos de la Generalitat Valenciana per a cada exercici, establix i dota un sistema d'ajudes a la investigació que té entre els seus objectius bàsics la millora del nivell d'excel·lència i l'enfortiment de la capacitat competitiva del sistema valencià de I+D+I. Amb esta finalitat, la Conselleria d'Empresa, Universitat i Ciència, en l'exercici de les funcions que té atribuïdes en matèria de foment de la investigació científica, convoca, per mitjà d'esta orde, ajudes per a la realització d'accions especials en matèria de I+D durant l'any 2005, emmarcades en el Pla de Competitivitat de l'Empresa Valenciana, com a estratègia col·lectiva que es compon d'un conjunt de plans particulars dedicats cada un d'ells a un sector empresarial, alhora que s'aproven les bases per les quals es regirà la concessió, incloses en els corresponents annexos de l'orde.
  
En virtut d'allò anterior, i fent ús de les competències que em conferixen l'article 35 de la Llei de la Generalitat Valenciana 5/1983, de 30 de desembre, de Govern Valencià, i el Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència,
  
ORDENE
  
Article 1
  
1. Convocar ajudes per a accions especials de I+D en l'exercici 2005 en el marc del Pla de Competitivitat de l'Empresa Valenciana i aprovar les bases per les quals es regirà la concessió, que apareixen publicades en l'annex I. A efectes del que disposa la present orde, es consideren accions especials les actuacions d'especial oportunitat des del punt de vista cientificotecnològic, relacionades amb els sectors que a continuació s'indiquen:
  
- Sectors consolidats: moble-fusta, calçat-components del calçat i pells adobades, joguet, ceràmica, metall-il·luminació, tèxtil, químic, agroalimentari, transport-logística, construcció-obres públiques, àrids-marbre, turisme.
  
- Sectors emergents: aqüicultura, sociosanitari-biomèdic, moda, energies renovables, audiovisual, etc.
  
2. Aprovar el model de sol·licitud de les mencionades ajudes, que s'inclou en l'annex II de la present orde.
  
Article 2
  
De conformitat amb el que establix la Llei 14/2004, de 29 de desembre del 2004, de Pressupostos de la Generalitat Valenciana, les ajudes previstes en esta orde es finançaran a càrrec de la secció 11, Programa 542.50 €Promoció de la investigació?, capítol IV, línia T5591000, per un import global màxim de 700.000 euros.
  
Article 3
  
Es delega en el director general d'Investigació i Transferència Tecnològica l'exercici de la competència per a dictar les resolucions derivades d'esta convocatòria.
  
Disposicions finals
  
Primera
  
S'autoritza el director general d'Investigació i Transferència Tecnològica perquè dicte, dins de l'àmbit de les seues competències, les resolucions necessàries per a l'aplicació i el desenvolupament de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller d'Empresa, Universitat i Ciència, en el termini d'un mes comptador des de l'endemà de la publicació de la present orde.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present orde.
  
València, 15 de setembre de 2005
  
El conseller d'Empresa, Universitat i Ciència,
  
JUSTO NIETO NIETO
  
ANNEX I
  
Bases de la convocatòria de concessió d'ajudes per a accions especials de I+D en el marc del Pla de Competitivitat de l'Empresa Valenciana.
  
1. Finalitat de la convocatòria
  
La finalitat d'esta convocatòria és la concessió d'ajudes per a accions especials tendents a aconseguir objectius rellevants sobre transferència tecnològica en empreses amb seu a la Comunitat Valenciana, i emmarcades en els sectors inclosos en el Pla de Competitivitat de l'Empresa Valenciana indicats en l'article primer d'esta orde, tendents a aconseguir objectius rellevants per a la Comunitat Valenciana en matèria de I+D. Entre altres, es consideraran accions especials les actuacions d'especial oportunitat des del punt de vista cientificotecnològic que tinguen el suport de, com a mínim, tres empreses amb seu a la Comunitat Valenciana.
  
2. Règim jurídic
  
Esta convocatòria es regix per les presents bases i, en allò que no hi preveuen, caldrà ajustar-se al que disposen les normes que siguen d'aplicació i, en especial, les següents:
  
- La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
- El Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
  
- La Llei 14/2004, de 29 de desembre, de Pressupostos de la Generalitat Valenciana.
  
- La Llei 38/2003, de 17 de novembre, General de Subvencions.
  
3. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia i capacitat suficient d'obrar.
  
Podran presentar propostes, davant del seu organisme i com a investigadors responsables de l'execució cientificotècnica, les persones físiques amb capacitat investigadora que ocupen llocs de treball amb finalitat investigadora en les entitats mencionades en el punt anterior.
  
4. Conceptes susceptibles d'ajuda
  
a) Despeses de material fungible.
  
b) Despeses corresponents a viatges i despeses de manutenció i allotjament.
  
c) Altres despeses complementàries.
  
En cap cas seran subvencionables les despeses de material inventariable i bibliogràfic, ni les retribucions de personal vinculat estatutàriament o contractualment a les entitats sol·licitants, ni les corresponents a mobiliari, ni les de material d'ús exclusivament administratiu.
  
Les ajudes previstes en esta convocatòria tindran la forma de subvenció, que complirà el que disposa l'article 31 de la Llei 38/2003, de 17 de novembre, General de Subvencions. En este sentit, els tributs són despesa subvencionable quan el beneficiari de la subvenció els paga efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.
  
5. Formalització de les sol·licituds
  
El model d'imprés normalitzat estarà disponible en l'adreça d'Internet http/www.gva.es/industria/invest/invest.htm.
  
Les sol·licituds i la resta de la documentació es presentaran en doble exemplar, adreçades al director general d'Investigació i Transferència Tecnològica, en el Registre de la Conselleria d'Empresa, Universitat i Ciència, o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
Les sol·licituds que es presenten a través de les oficines de correus hauran de ser datades i segellades pel funcionari de correus abans de tancar el sobre per a la seua certificació. L'imprés de sol·licitud anirà acompanyat dels documents següents:
  
1. Currículum de cada un dels investigadors.
  
2. Memòria de l'activitat a realitzar (acompanyada, si és el cas, del vistiplau de les empreses, amb seu a la Comunitat Valenciana, que li donen suport) i pressupost.
  
3. Còpia dels estatuts o documentació acreditativa de la constitució de l'entitat sol·licitant i còpia del document acreditatiu de la representació legal de la persona que dóna el vistiplau a la sol·licitud en nom de l'entitat sol·licitant, llevat que esta documentació ja la tinga l'administració actuant i en este cas, el sol·licitant podrà acollir-se al que establix el paràgraf f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació, o, si de cas hi manca, l'acreditació per altres mitjans dels requisits a què es referix el document, amb anterioritat a la formulació de la proposta de resolució.
  
Si l'entitat sol·licitant és una universitat pública valenciana, el Consell Superior d'Investigacions Científiques o un organisme públic d'investigació de la Generalitat Valenciana amb personalitat jurídica pròpia, no caldrà la presentació de la documentació enumerada.
  
Quan les entitats beneficiàries siguen entitats privades no incloses en l'article 5 de la Llei d'Hisenda Pública de la Generalitat Valenciana acreditaran, si és el cas, que es troben al corrent de les seues obligacions tributàries i amb la Seguretat Social, abans que es dicte la proposta de resolució de concessió, de conformitat amb el que establix l'Orde de 30 de maig de 1996, de la Conselleria d'Economia i Hisenda.
  
Si la sol·licitud no reunix els requisits exigits o la documentació presentada estiguera incompleta, es requerirà a la persona interessada que, en un termini de 10 dies, esmene la falta o adjunte els documents preceptius i s'indicarà que, si no ho fa així, es considerarà que ha desistit de la seua petició, després de la resolució prèvia en què es declare esta circumstància, amb indicació dels fets produïts i les normes aplicables.
  
6. Termini de presentació de sol·licituds
  
La sol·licitud podrà presentar-se en el termini de 15 dies hàbils comptats des de l'endemà de la publicació de la present orde en el Diari Oficial de la Generalitat Valenciana.
  
7. Avaluació i selecció
  
L'oficina per a la gestió dels plans de competitivitat sectorials emetrà informe preceptiu de les sol·licituds presentades, d'acord amb el que disposa l'Orde de la Conselleria d'Empresa, Universitat i Ciència de 29 de juliol del 2005.
  
El contingut científic i la viabilitat de les propostes els avaluarà una comissió presidida pel director general d'Investigació i Transferència Tecnològica i integrada per tres vocals, dels quals un actuarà de secretari, atenent els criteris següents:
  
- La qualitat científica del grup.
  
- L'interés cientificotècnic de la proposta per a la Comunitat Valenciana.
  
Esta comissió elevarà la seua proposta al director general d'Investigació i Transferència Tecnològica.
  
8. Resolució
  
El director general d'Investigació i Transferència Tecnològica dictarà la resolució de concessió o de denegació de les ajudes. La resolució o resolucions d'adjudicació es publicaran en el Diari Oficial de la Generalitat Valenciana.
  
La resolució o resolucions es dictaran i publicaran en el termini màxim de tres mesos des de l'acabament del termini de presentació de sol·licituds.
  
Si no es dicta una resolució en eixe termini, es consideraran desestimades les sol·licituds.
  
La motivació de la resolució o resolucions que s'adopte quedarà acreditada en l'expedient.
  
9. Justificació i pagament de les ajudes
  
Les ajudes podran arribar fins al cent per cent del pressupost presentat i aprovat en la resolució de concessió.
  
La justificació de l'activitat que motive la subvenció es realitzarà per mitjà de la presentació dels documents següents:
  
a) Memòria de l'activitat realitzada.
  
b) En el cas d'entitats que hagen de retre comptes a la Generalitat Valenciana, que estiguen permanentment incloses en els plans d'auditories per mitjà dels quals es du a terme el control financer, les ajudes es justificaran mitjançant certificat expedit per l'òrgan competent on s'indique que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual es van concedir i que la documentació original acreditativa de la despesa realitzada i efectivament pagada es troba en les seues dependències, a disposició de la Direcció General d'Investigació i Transferència Tecnològica, de la Intervenció General de la Generalitat Valenciana i de la Sindicatura de Comptes, adjuntant una relació detallada de les despeses realitzades en les actuacions a què dóna suport esta subvenció. Estes entitats hauran de conservar els originals de les factures i altres justificants de despesa durant el període legalment establit.
  
c) La resta d'entitats públiques o privades hauran de presentar els originals o còpies compulsades dels justificants de les despesess realitzades (factures i la resta de documents de valor probatori equivalent amb validesa en el tràfic juridicomercantil o amb eficàcia administrativa) i efectivament pagades (transferències, rebuts, etc.) com a conseqüència de les actuacions a què dóna suport esta subvenció, a nom de l'entitat beneficiària, expedits d'acord amb la normativa vigent.
  
La dita documentació haurà de presentar-se abans del 10 de desembre del 2005.
  
10. Obligacions dels beneficiaris
  
1. Els beneficiaris s'hauran d'ajustar a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar les activitats subvencionades en els termes de la resolució de concessió, i a justificar-ne la realització en els terminis establits.
  
3. En particular, els beneficiaris estaran obligats a:
  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre del 2005. Qualsevol canvi que s'introduïsca en les condicions de realització de l'activitat haurà de ser comunicat a la Direcció General d'Investigació i Transferència Tecnològica, per a l'autorització o denegació, si és el cas.
  
b) Acreditar, davant de la Direcció General d'Investigació i Transferència Tecnològica, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, i altres òrgans de control de les institucions autonòmiques, en relació amb les subvencions concedides.
  
d) Comunicar a la Direcció General d'Investigació i Transferència Tecnològica l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, o en cas negatiu aportar declaració responsable de no haver rebut altres ajudes per a la mateixa finalitat.
  
e) Reintegrar, quan corresponga d'acord amb allò previst en l'article 37 de la Llei 38/2003, de 17 de novembre, General de Subvencions, i en el termini d'un mes des de la notificació corresponent, els imports corresponents a les ajudes concedides, i trametre una còpia del document acreditatiu del reintegrament a la Direcció General d'Investigació i Transferència Tecnològica. En este últim cas el reintegrament identificarà necessàriament, amb claredat, l'entitat beneficiària i la denominació del projecte per al qual es va atorgar l'ajuda. No podran concedir-se altres ajudes a l'entitat beneficiària en el mateix exercici ni en exercicis posteriors, mentre no s'haja procedit al reintegrament dels fons no utilitzats.
  
f) Fer constar en les memòries anuals que es redacten, així com en els treballs i activitats que es realitzen, el patrocini de la Generalitat Valenciana.
  
g) Realitzar una declaració responsable de no estar sotmesos a les prohibicions previstes en l'article 13 de la Llei 38/2003, General de Subvencions.
  
h) En el cas de projectes finançats, l'investigador responsable haurà de vetlar pel compliment de les distintes etapes del pla de treball proposat, i s'hi dedicarà d'acord amb les normes pròpies del departament o centre on es porte a terme.
  
i) Quan les activitats hagen sigut finançades, a més de ser-ho amb la subvenció, amb fons propis o altres subvencions o recursos, haurà d'acreditar-se en la justificació l'import, la procedència i l'aplicació d'estos fons a les activitats subvencionades. L'import de les ajudes o subvencions regulades en esta orde en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, superen el cost de l'activitat que ha de desenvolupar el beneficiari. En este supòsit, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat exercida.
  
11. Seguiment
  
El seguiment de les ajudes concedides és competència del director general d'Investigació i Transferència Tecnològica, que hi establirà els procediments adequats i podrà designar també els òrgans o les comissions que considere oportuns per a realitzar-lo.
  
D'acord amb el que disposa l'article 47 de la Llei d'Hisenda Pública de la Generalitat Valenciana, serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtenció de la subvenció sense reunir les condicions que es requerixen.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
La justificació de despeses per quanties inferiors a les fixades en la resolució de concessió, comportarà una reducció de l'ajuda o, si és el cas, l'obligació de reintegrament de la diferència.